Elisabete Alberdi

Elisabete Alberdi Zelaia (Markina-Xemein, Bizkaia, 1975eko urtarrilaren 5a) matematikaria, irakaslea eta ikertzailea da Bilboko Ingeniaritza Eskolan. Matematika saileko arduraduna da Udako Euskal Unibertsitatean 2012tik, eta Euskal Herriko Unibertsitateko Argitalpen Zerbitzuko zuzendaria da 2021eko azarotik.

Biografia 
Matematikan lizentziaduna eta doktorea da (UPV/EHU). Lea Artibai ikastetxean jardun zuen lanean 1998-2011 epealdian: irakasle, kontseilu-sozialeko kide, artezkaritza-kontseiluko kide eta zuzendaritza taldeko kide izan zen. 

2011tik Euskal Herriko Unibertsitatean dihardu, Bilboko Ingeniaritza Eskolako Matematika Aplikatua sailean.

Ikertzailea 

Doktorego tesia aurkeztu zuen 2013an, Juan José Anzaren irakaslearen zuzendaritzapean. Tesi-lan horretan, batetik zenbakizko metodoak aplikatu zituen ekuazio diferentzial zurrunetarako, eta bestetik, elementu finituen metodoa aplikatu zuen erdidiskretizatzean  (Métodos numéricos para ecuaciones diferenciales rígidas. Aplicación a la semidiscretización del método de elementos finitos).

Matematikaren barruan diharduen MATHMODE ikerketa-taldeko kidea da,  non eredu matematiko aplikatuak, estatiska eta optimizazioa lantzen duten (Applied Mathematical Modeling, Statistics and Optimization). Atzerriko hainbat zentrotan ikerketa-egonaldiak egin ditu: Heraklioko Unibertsitatean (Kretan, Grezian), Queenslandeko Unibertsitatean (Australian), King Abdullah Unibertsitatean (Saudi Arabian), Valparaisoko Pontifizia Unibertsitate-Katolikoan (Txilen) eta CNRS-IRIT-ENSEEIHT ikerketa-zentroan (Frantzian).

Lanak 
Sei liburu argitaratu ditu, horietako lau euskaraz. Nazioarteko aldizkarietan hogei artikulu zientifiko inguru argitaratu ditu; berrogeitaka lan kongresuetatik eratorritako aktetan eta hamabosten bat dibulgazio-artikulu. Ehun eta hogei lan inguru aurkeztu ditu kongresuetan, eta horietako bitan bere lana saritua izan da. Hainbat ikerketa proiektutan parte hartu du, besteak beste, Europako RISE (H2020) bi proiektutan. Doktorego-tesi bat zuzendu du, eta hainbat gradu eta master amaierako lan ere bai. Nazioarteko eta bertoko hainbat aldizkaritarako begirale lanak egin ditu, eta EKAIA Euskal Herriko unibertsitateko zientzia eta teknologia aldizkarian matematikako ataleko editorea da. Udako Euskal Unibertsitateko kidea eta Matematikako sailburua ere bada, eta matematika dibulgatzailen ere jardun du, besteak beste, Euskadi Irratian (Norteko Ferrokarrilean), Zientzia Kaieran, eta beste zenbait lekutan.

Liburuak 

 Ekuazio diferentzial arruntak askatzeko zenbakizko metodoak. Elisabete Alberdi Celaya. UEU, Udako Euskal Unibertsitatea, 2012. ISBN: 978-84-8438- 419-9.

 Aljebra: Teoria eta ariketak. Mathematica programaren aplikazioa. Elisabete Alberdi Celaya, Aitziber Unzueta Inchaurbe, Isabel Eguia Ribero. UEU, Udako Euskal Unibertsitatea, 2013. ISBN: 978-84-8438-566-3.

 Métodos numéricos para ecuaciones diferenciales rígidas. Aplicación a la discretización del Método de Elementos Finitos. Elisabete Alberdi Celaya. Servicio Editorial de la Universidad del País Vasco (UPV/EHU), 2014. ISBN: 978-84-9860-980-6.

 Fundamentos del álgebra lineal. Ejercicios y cuestiones. Soluciones con Mathematica. Isabel Eguia Ribero, Aitziber Unzueta Inchaurbe, Elisabete Alberdi Celaya. Bilbao, 2015. ISBN: 978-84-606-6054-5.

 Ekuazio diferentzialak erabiliz modelatzen diren ingeniaritzako fenomenoak: Mathematica programaren bidezko ebazpena. Mª Josefa Gonzalez Gomez, Elisabete Alberdi Celaya. Servicio Editorial de la Universidad del País Vasco (UPV/EHU), 2019. ISBN: 978-84-1319-067-9.UPV/EHUko Euskara Zerbitzuak sustatua eta zuzendua, euskarazko ikasmaterialgintza sustatzeko deialdiaren bitartez.

 Ekuazio diferentzialen ebazpenerako zenbakizko metodoak. Elisabete Alberdi Celaya, Judit Muñoz Matute. Servicio Editorial de la Universidad del País Vasco (UPV/EHU), 2020. ISBN: 978- 84-1319-180-5. UPV/EHUko Euskara Zerbitzuak sustatua eta zuzendua, euskarazko ikasmaterialgintza sustatzeko deialdiaren bitartez.

Erreferentziak

Kanpo estekak 

 Elisabete Alberdi: “Ama izateko erabakia atzeratu egin behar izan nuen.” Elkarrizketa, Zientzia Kaieran, 2017ko otsailaren 3an argitaratua.

 Elisabete Alberdi: "UEU gauza berriei begira irudikatzen dut etorkizunean. Anitza, bizia, nekaezina eta kolorez beteta." Elkarrizketa, UEU Berriaken, 2019ko apirilaren 1ean argitaratua.
 Elisabete Alberdi Zelaia Inguma, Euskal Komunitate Zientifikoan eginiko ekarpenak. (5 liburu, 13 artikulu, 6 sarrera, 6 ikastaro...)

Markinar-xemeindarrak
Euskal Herriko matematikariak
Emakume matematikariak
XXI. mendeko matematikariak
Emakume ikertzaileak
Euskal Herriko Unibertsitateko ikasleak
Euskal Herriko Unibertsitateko irakasleak
Udako Euskal Unibertsitatea